Man sterf, nog 1 kritiek ná N1-botsingFoto: Netcare 911 ŉ Man is dood en nog een ernstig beseer in ŉ gru-botsing tussen ŉ afleweringsvoertuig en ŉ vragmotor Woensdagaand op die N1 noord van Johannesburg. Nick Dollman, woordvoerder van Netcare 911, het gesê paramedici is omstreeks 19:30 na die toneel op die N1-Noord net voor die William Nicol-afrit ontbied. Volgens Dollman het die vragmotor erge skade aan die voorkant van die voertuig gehad en was twee insittendes in die wrak vasgekeer. “ŉ Man, vermoedelik 22 jaar oud, het baie ernstige beserings opgedoen, onder meer veelvuldige frakture. Hy is medikasie toegedien om sy pyn te beheer,” het Dollman gesê. “Die ander man, vermoedelik 36 jaar oud, het op die toneel aan sy ernstige beserings beswyk.” Brandweerbeamptes moes meganiese toerusting gebruik om die twee mans uit die wrak te bevry. Die beseerde man is per helikopter na ŉ hospitaal geneem. Volgens Dollman is die snelweg gedeeltelik gesluit terwyl die toneel opgeruim is en het dit tot hewige verkeersvertragings in die omgewing gelei.